Mogens Jensen (S), 2006-03-22:
Der er ingen tvivl om, at den såkaldte oplevelsesøkonomi vil komme til at fylde mere og mere i de kommende år, både internationalt og i Danmark, hvor efterspørgslen efter kunstneriske og kulturelle oplevelser vil stige, og i Danmark har vi, vores størrelse til trods, alle muligheder for at være i front i oplevelsesøkonomien, hvis vi altså vil, og hvis vi satser på det.
Vi har i de senere år set, hvordan dansk film er nået langt, både hvad angår publikumstilstrømning herhjemme, og når det gælder om at skabe internationalt gennemslag.
Vi har andre eksempler fra musik, billedkunst, tv-drama, litteratur, computerspil og flere andre områder.
Ifølge statsministeren er der jo efterhånden heller ikke det, Danmark ikke skal være verdensmester i, men sandt er det i hvert tilfælde, at kunstnerisk og kulturelt har vi et utrolig stort potentiale her i Danmark.
Men det kræver altså, at man vil satse offensivt på kunsten og kulturen, som SRregeringen bl.a. gjorde, da den med den første store satsning skabte økonomi til dansk film, som den også gjorde på andre områder her i Danmark, bl.a. ved at kickstarte vindmølleindustrien i sin tid.
Men det er altså desværre ikke den vej, regeringen betræder i kulturpolitikken.
De omfattende nedskæringer, som ved denne regerings start blev gennemført på kulturbudgetterne, og den løbende nedjustering, der gennemføres, føles stadig mere snærende af kunstnere og kulturinstitutioner, og jeg tror ikke, der er mange kunstnere, som egentlig føler, at regeringen lever op til målsætningen om, at Danmark skal være verdensmester i kultur- og kunstproduktion, og at vi skal satse på en oplevelsesøkonomi, som er i verdensklasse.
Kulturministeren taler jo meget om oplevelsesøkonomien og også om satsningen på det kreative Danmark.
Men når det handler om at sikre bedre vilkår og bedre udviklingsbetingelser for dem, der skal levere os indholdet af oplevelsesøkonomien – det kreative guld, kunstnerne – har denne regering desværre ikke formået at skabe en kraftfuld, stærk ramme for og yderligere incitament til kunstnerisk udvikling og produktion, og sådan er det desværre også med det lovforslag om ændring af ophavsretten, som vi har til behandling i dag.
Ophavsretten og muligheden for, at man med den i hånden kan få en fornuftig betaling for sine kunstneriske frembringelser, er et grundlæggende og helt nødvendigt og vigtigt livsvilkår for kunstnerne, som samfundet også bliver nødt til at understøtte – ikke mindst i en tid, hvor ophavsretten, sådan som vi er vant til at definere den og forvalte den i Danmark og Europa i øvrigt, er under stærkt pres fra bl.a. USA.
Derfor er det også skuffende, at kulturministeren ikke har valgt at komme med et lovforslag, der kunne give os en fremtidssikret og holdbar ordning, der ville sikre kunstnerne en ordentlig kompensation for den lovlige kopiering af deres produkter, som vi har gjort mulig i Danmark.
Det var netop det, man med rimelighed kunne forlange, når der er lagt op til en decideret revision af 2003-loven, fordi man allerede dengang kunne forudse, at den teknologiske udvikling ville gøre en revision nødvendig.
Men i stedet kommer ministeren med et forkølet forslag om at nedsætte blankbåndsafgiften på dvd'er fra 10 kr. til 3 kr., altså en forringelse af den eksisterende ordning for kunsterne.
Blankbåndsordningen er oven i købet ved at dø, fordi folk i stigende grad ikke kopierer over på blanke medier, men på harddiske, MP3'er, dvd'er, ipods og pc'er.
Men at fremsætte et forslag, der bevarer en ordning, som langsomt er ved at dø ud, og kombinere det med en statslig garanti for, at kunstnernes provenu fastholdes på 2005niveauet, kan ikke betegnes som andet end en lappeløsning, og det er i øvrigt også en økonomisk utilstrækkelig løsning for kunstnerne.
Havde ministeren i det mindste tilbudt kunstnerne, at garantien skulle gælde for hele blankbåndsordningen og ikke kun for dvd-provenuet, havde der da været bare lidt, som kunstnerne kunne holde fast i.
Men jeg har bemærket, at samtlige kunstnerorganisationer og rettighedsFttmo065.fm Page 4941 Thursday, May 18, 2006 10:13 AM havere er dybt utilfredse med og skuffede over ministerens udspil.
Socialdemokraterne ønsker at sikre kunstnerne og rettighedshaverne en ordentlig og rimelig kompensation for den lovlige kopiering, som vi har tilladt i Danmark, både fordi den er en væsentlig del af kunstnernes indtægtsgrundlag, og fordi der for de midler iværksættes kunstnerisk produktion og udvikling i Danmark.
Ikke mindst for musikken er det vigtigt, fordi det offentlige kun giver meget lidt i produktions- og udgivelsesstøtte.
Vi er af den opfattelse, at en sådan kompensation skal ligge på et højere niveau end i dag, så der både tages hensyn til blankbåndsordningens oprindelige hensigt og kompenseres for de forringelser, der faktisk er sket gennem årene, bl.a. da kulturministeren nedsatte cd-afgiften med 60 pct. i 2003.
Socialdemokraterne er imidlertid tilhængere af en teknologineutral ordning, så vi ikke hele tiden skal revidere kompensationsordningen på grund af, at der opstår nye teknologier og nye apparater.
Hvis ordningen frigøres fra de forskellige medier og apparater, vil det samtidig kunne fjerne noget af det bureaukrati, der jo helt nødvendigt må være i firmaer og organisationer for at administrere en sådan ordning, og vi vil også kunne undgå de opslidende kampe, vi allerede hører om i dag, og som går på, hvorvidt hardware anvendes eller ikke anvendes til kopiering.
Vi har altså her det samme synspunkt, som vi har om den fremtidige DR-licens, hvor vi ønsker licensen omlagt, så den bliver en generel medielicens og ikke en licens, der følger en bestemt type apparat.
En sådan ordning har man bl.a. i Norge, hvor den nødvendige kompensation til kunstnerne er afsat på finansloven, men jeg vil være helt åben over for at diskutere andre teknologineutrale løsninger, bare de sikrer den nødvendige kompensation til kunstnerne.
Men ministerens hybridforslag er hverken det ene eller det andet.
Det er ikke holdbart, og jeg vil opfordre ministeren til åbne for en bredere drøftelse med partierne om alternative forslag til det, ministeren har lagt frem.
Så har jeg lige et par bemærkninger om de øvrige elementer i regeringens lovforslag.
Vi kan støtte, at der i denne omgang ikke ændres på reglerne vedrørende kopispærring, så rettighedshaverne altså fortsat har adgang til at benytte muligheden for at undgå ulovlig kopiering.
Det er fornuftigt, at Videnskabsministeriet og Kulturministeriet har indledt et samarbejde, der med udgangspunkt i en kommende rapport fra EU-Kommissionen skal vurdere reglerne ud fra de samlede erfaringer i EU-landene.
Bl.a. kan vi jo læse i dagens medier, at den franske Nationalforsamling nu vil sikre, at de store it-giganter som Apple og Microsoft ikke kan låse forbrugerne fast til at benytte bestemte digitale musikafspillerprodukter gennem deres egne kopisikringsprogrammer, som ikke kan tale med andre programmer.
Vi kan i princippet også støtte, at kompensationsordningen kommer til at omfatte yderligere grupper, nemlig fremstillere af billedoptagelser og radio-fjernsyns-foretagender.
Men det må have en klar sammenhæng med, at der sikres et økonomisk løft i kompensationsordningen, og at der i forhold til den gældende ordning ikke sker en beløbsmæssigt ændret fordeling af midlerne mellem de forskellige rettighedshavergrupper.
Her mangler vi også et svar fra ministeren på, hvordan han vil sikre dette.
Grundlæggende må jeg tilkendegive om lovforslaget, at Danmark blev berømt ud over Europa, da vi i sin tid indførte blankbåndsordningen, som dengang var Europas bedste.
Kulturministeren kan nu få – i gåseøjne – held til at gøre den til Europas dårligste, og jeg synes, ministeren skulle have den ambition at skabe en ny og tidssvarende kompensationsordning for kunstnere, som reelt er i verdensklasse, og som vil gøre Danmark til verdensmester i gode udviklingsbetingelser og rammer for vores kreative kunstnermiljøer.
Det vil Socialdemokraterne stå klar til at lægge både energi i og stemmer til.
I forlængelse af det kan jeg sige om SF's beslutningsforslag nr. B 71, at vi er fuldstændig enige med SF om intentionerne i forslaget om at sikre kunstnernes rettigheder og sikre rettighedshaverne en ordentlig kompensation.
Men i forlængelse af det er det lige så klart, at vi mener, at den rigtige løsning skal være teknologineutral.
SF's forslag lægger op til, at der skal lægges afgift på hardware og apparater, og her vil vi altså gå en anden vej.
Også med en teknologineutral løsning, som eventuelt er finansieret over finansloven, vil der nemlig være behov for, at parterne sammen med staten finder modeller for, hvordan en kompensationsordning skal sammensættes og reguleres.
Fttmo065.fm Page 4942 Thursday, May 18, 2006 10:13 AM
Jeg kan give stærk moralsk opbakning til SF's intentioner og også til ideen om et ophavsretsnævn, men altså ikke til den konkrete vederlagsmodel, som er indbefattet i SF's forslag.